Pörssiyhtiöitä ihmisoikeudet eivät koske. Yhtiöiden osakkeenomistajien oikeuksia suojellaan kuitenkin esimerkiksi omaisuuden suojalla, ja YK:n ihmisoikeusjulistus kieltää omaisuuden mielivaltaisen riistämisen. Omaisuuden käyttöä voidaan kuitenkin yleisen edun nimissä rajoittaa. Ilmastokriisi ja kivihiilen ilmastovaikutukset on tunnettu vuosikymmeniä, ja Uniper on ottanut tietoisen riskin jatkaessaan haitallisen energialähteen käyttöä. Nyt nämä riskit realisoituvat. Useissa maissa fossiilienergiaa hyödyntäneitä yhtiöitä on myös viety oikeuteen ilmastokriisin aiheuttamista tuhoista ja niiltä itseltään on vaadittu korvauksia.

Fortum ei vastannut Finnwatchin kysymykseen siitä, onko yhtiö pyrkinyt estämään Uniperin Alankomaita kohtaan esittämien oikeustoimien aloittamisen tai niillä uhkailun.

Mitä Suomen ja Euroopan unionin tulee tehdä?

Suomen valtion tulee käyttää poliittista ohjausta Fortumin suuntaan ja estää Uniperin kaikki mahdolliset korvausoikeudenkäynnit kivihiilen käyttöä rajoittavia valtioita vastaan. Ilmastokriisin torjunta on aivan riittävän hankalaa jo ilman, että yritykset heittävät kapuloita rattaisiin ja yrittävät neliraajajarrutuksella hidastaa tai hyötyä taloudellisesti ilmastotieteen mukaisista poliittisista päätöksistä. Yrityksille maksettavien korvausten sijaan valtioiden varat olisi perusteltua käyttää mahdollisesti työnsä menettävien työntekijöiden tukemiseen ja uudelleenkoulutukseen.

Fortum käyttää Uniperissa 49,99 prosentin määräysvaltaa ja sillä on erinomaiset mahdollisuudet pistää piste osakkuusyhtiönsä vaatimuksille Alankomaissa. Todennäköisesti oikeudenkäynnillä uhkailut loppuisivat jo pelkällä tiukalla yhteydenotolla Suomesta Uniperin pääkonttoriin. Tarvittaessa Fortum voi kutsua Saksassa koolle ylimääräisen vuosikokouksen ja vaatia julkisesti oikeudenkäynneistä luopumista. Uniper on eurooppayhtiö (SE), jossa yhtiökokous voidaan kutsua koolle Suomen osakeyhtiölain mukaisesti. Uniper on jo useiden sijoittajien mustalla listalla, ja touhua passiivisena sivusta seuraavalla Fortumilla on pian vaara päätyä listoille itsekin.

Laajemmin Suomen ja muiden Euroopan unionin jäsenvaltioiden tulee estää vastaavat oikeusjutut ja niillä uhkailut heti alkuunsa sanoutumalla irti ECT-sopimuksesta tai neuvottelemalla se uudelleen. Heinäkuussa 2019 Euroopan neuvosto otti tätä kohti jo askeleen vaatiessaan komissiota neuvottelemaan ECT-sopimuksen uudelleen niin, että se huomioi ilmastokriisin vaatimat politiikkatoimet sekä työelämän oikeuksien suojelun.

Uutista korjattu 1.10. klo 14.15: muutettu Uniperin nimitys Fortumin tytäryhtiöstä Fortumin osakkuusyhtiöksi.

Kuva: Uniperin omistama Scholvenin hiilivoimala Saksassa. Sebastian Schlüter, Wikimedia Commons.